सेंसर क्लियरेंस का इंतजार कर रहे मेकर्स, फिल्म प्रमोशन पर पड़ रहा असर
Akshay Kumar Oh My God Movie Controversy - अक्षय कुमार स्टारर फिल्म ‘OMG 2’ 11 अगस्त को रिलीज होनी है। इसकी रिलीज को मात्र 17 दिन बाकी हैं पर अभी तक
अक्षय कुमार स्टारर फिल्म ‘OMG 2’ 11 अगस्त को रिलीज होनी है। इसकी रिलीज को मात्र 17 दिन बाकी हैं पर अभी तक यह फिल्म सेंसर क्लियरेंस का इंतजार कर रही है। इसके चलते फिल्म के मार्केटिंग कैंपेन और प्रमोशन पर असर पड़ रहा है।
दरअसल, फिल्म सेक्स एजुकेशन जैसे बोल्ड सब्जेक्ट पर बेस्ड है। ऐसे में सेंसर बोर्ड ने ‘OMG 2’ को रिव्यू कमेटी के पास भेजा है। रिव्यू कमेटी के विचार के बाद सेंसर बोर्ड फिल्म का भविष्य तय करेगा।
बोर्ड को कॉन्ट्रोवर्शियल लग रहा फिल्म का सब्जेक्ट
मेकर्स को उम्मीद थी कि बोर्ड इस फिल्म को जल्द से जल्द क्लियर कर देगा पर ऐसा लगता है कि मेकर्स अभी भी वेट एंड वॉच मोड पर हैं। इस डेवलपमेंट से जुड़े एक सोर्स की मानें तो ‘OMG 2’ के मेकर्स बोर्ड के क्लियरेंस का इंतजार कर रहे है।
दूसरी तरफ बोर्ड की टीम को लगता है कि फिल्म कॉन्ट्रोवर्शियल है और इसके सब्जेक्ट पर विवाद हो सकता है इसलिए वो इसे बारीकी से रिव्यू करने में जुटी है।
ट्रेलर को भी नहीं मिला ग्रीन सिग्नल
इसके अलावा OMG 2 का ट्रेलर भी अभी तक रिलीज नहीं हुआ है। मेकर्स इसे 27 जुलाई को ‘रॉकी और रानी की प्रेम कहानी’ के साथ रिलीज करना चाहते हैं, पर बोर्ड ने अभी तक ना फिल्म और ना ही इसके ट्रेलर को ग्रीन सिग्नल दिया है।
अगर 27 तक बोर्ड से क्लियरेंस नहीं मिला तो मेकर्स इस ट्रेलर को 31 जुलाई तक भी रिलीज करने का मन बना रहे हैं। अब यह देखना इंट्रेस्टिंग होगा कि फिल्म और इसके ट्रेलर को आने वाले 3 दिनों में क्लियरेंस मिलता है या नहीं।
प्रमोशन के लिए बचेंगे मात्र 10 दिन
‘OMG 2’ की टीम को उम्मीद है कि आने वाले दो दिनों में बोर्ड इस फिल्म को क्लियरेंस दे देगा। इसके साथ ही टीम ट्रेलर रिलीज करके फिल्म प्रमोशन पर जुट जाएगी। सूत्रों की मानें तो टीम बोर्ड के फैसले का सोमवार तक इंतजार करेगी, क्योंकि इसके बाद फिल्म प्रमोशन के लिए उनके पास मात्र 10 दिन ही बचेंगे।
गदर 2 से होगी क्लैश
अगर फिल्म को सेंसर क्लियरेंस मिल जाता है तो 11 अगस्त को यह सनी देओल स्टारर ‘गदर 2’ से क्लैश होगी। ‘OMG 2’ में अक्षय कुमार के अलावा पंकज त्रिपाठी और यामी गौतम जैसे कलाकार नजर आएंगे।
2012 में रिलीज हुआ था पहला पार्ट
‘OMG 2’ का टीजर 11 जुलाई को रिलीज किया गया था। टीजर में अक्षय कुमार लंबी जटाएं और माथे पर भस्म लगाए भगवान शिव के रूप में नजर आ रहे हैं। फिल्म में पंकज त्रिपाठी भी लीड रोल में दिखेंगे। इसका पहला पार्ट ‘OMG’ 2012 में रिलीज हुआ था। उस फिल्म में परेश रावल मुख्य भूमिका में थे।